**Adriana Domínguez González**, nada en Ourense o 22 de agosto de 1976, é unha executiva e empresaria galega. Desde maio de 2020 é presidenta executiva da firma de moda Adolfo Domínguez. En 2016 foi nomeada conselleira da empresa; en xullo de 2017 o consello delegou nela todos os poderes executivos primeiro como directora xeral e desde xullo de 2019 como conselleira delegada.

Adriana Domínguez participou en cinco filmes como actriz e é membro vitalicia do Actors Studio

Traxectoria
-----------

Adriana Domínguez é a filla máis vella de Adolfo Domínguez, deseñador e principal accionista do grupo que leva o nome do seu pai, irmá de Valeria Domínguez, consultora de eCommerce, e de Tiziana Domínguez, deseñadora de Adolfo Domínguez.

Domínguez licenciouse en Ciencias Empresariais Internacionais (E-4) pola ICADE da Universidade Pontificia Comillas, por CESEM (Francia) e por The Lee Strasberg Theatre Institute de Nova York. Obtivo o mestrado en Pensamento na Escola Contemporánea de Humanidades de Madrid e fala cinco linguas.

Comezou a traballar na firma Adolfo Domínguez onde foi directora da área de perfumes e directora de comunicación. En 2016 foi nomeada conselleira de empresa e en xullo de 2017 asumiu os poderes executivos primeiro como directora xeral e desde xullo de 2019 como conselleira delegada.

Durante a súa etapa de 2017 a 2019 relanzou a compañía logrando un incremento das súas vendas comparables de máis do 22 %, un aumento da capitalización do 220 % e unha suba da facturación en liña do 108 %.

Tamén liderou a reorganización interna da empresa, renovando o comité de dirección, contando en 2018 cun 55% de mulleres directivas, e implantando novos métodos de xestión. O consello de administración do grupo está integrado por sete conselleiros, dos que un 43 % son mulleres. En 2020, a empresa destacou por ser unha das tres únicas empresa da bolsa española que tiñan paridade de xénero no seu consello.

Reunificou todas a marcas nunha soa e refrescou o posicionamento tradicional da fima coa sostibilidade e a internacionalización, co 52 % das tendas situadas fóra de España.

O 29 de maio de 2020 anunciouse que Adolfo Domínguez, principal accionista da compañía cun 31,5 % do capital cedía a presidencia executiva da empresa á súa filla Adriana. Nesa data o grupo contaba con 391 puntos de venda en 22 países e facturou 12 millóns no exercicio auditado de 2018-2019. Adolfo Domínguez permaneceu na empresa como conselleiro dominical.

Filmografía
-----------

* *The Cry* (2007) como María
* *The Bridge of San Luis Rey* (2004) como Pepita
* *Noviembre* (2003) como Alicia
* *O agasallo de Silvia* (2002) como Inés
* *El sueño de Ibiza* (2002) como Chica

Notas
-----

1. 1 2  "ADOLFO DOMINGUEZ". *adz.adolfodominguez.com*. Arquivado dende o orixinal o 19 de setembro de 2020. Consultado o 30 de abril de 2020.
2. ↑  "La hija de Adolfo Domínguez se hace cargo de la compañía". *Cinco Días* (en castelán). 21 de xullo de 2017. Consultado o 24 de xaneiro de 2019.
3. ↑  "Adriana Domínguez: "No he dado el salto por ambición sino por responsabilidad"". *Expansión.com* (en castelán). 12 de xaneiro de 2018. Consultado o 24 de xaneiro de 2019.
4. 1 2  "Adolfo Domínguez cede la presidencia a su hija Adriana". *La Vanguardia* (en castelán). 30 de maio de 2020. Consultado o 30 de maio de 2020.
5. ↑  "Adolfo Domínguez nombra a Adriana Domínguez nueva consejera delegada". *Expansión* (en castelán). 25 de maio de 2018. Consultado o 24 de xaneiro de 2019.
6. ↑  "La agenda secreta de... Adriana Domínguez". *El Mundo* (en castelán). 6 de maio de 2015. Consultado o 24 de xaneiro de 2019.
7. ↑  "Adolfo Domínguez recorta un 28% la retribución del consejo de administración". *www.europapress.es*. 15 de xuño de 2018. Consultado o 30 de maio de 2020.
8. ↑  Gracia, Marta (26 de febreiro de 2020). "Paridad: solo tres empresas de la bolsa española son 50-50 en su consejo". *byzness* (en castelán). Consultado o 30 de maio de 2020.

|  |  |
| --- | --- |
| Control de autoridades | 
* Wd: Q60907551
* WorldCat
* VIAF: 39102205
* IMDb: nm1063497
* LCCN: no2005012413
* TMDb: 59132

 |